b'\n_START_ARTICLE_\nIvan Bregant\n_START_SECTION_\n\xc5\xbdivljenje in delo\n_START_PARAGRAPH_\nRodil se je v Celju v dru\xc5\xbeini kirurga Marija in u\xc4\x8diteljice Zore Bregant. Dru\xc5\xbeina se je \xc5\xa1e pred drugo svetovno vojno preselila v Gorico, kjer je kon\xc4\x8dal osnovno \xc5\xa1olo in gimnazijo. V \xc4\x8dasu \xc5\xa1tudija arhitekture v Turinu, se je sre\xc4\x8deval pove\xc4\x8dini s politi\xc4\x8dno levo usmerjenimi \xc5\xa1tudenti, in se v tem \xc4\x8dasu povsem lo\xc4\x8dil od kr\xc5\xa1\xc4\x8danstva. \xc5\xa0ele po udele\xc5\xbebi na sre\xc4\x8danju gibanja fokolarjev (t.i. Mariapoliju) v Meranu, je v sebi spoznal svoje novo poslanstvo. Nedolgo zatem ga je za\xc4\x8detnica gibanja Chiara Lubich, skupaj z dvema drugima fokolarjema poslala v tedanjo Jugoslavijo, zato je svoj \xc5\xa1tudij kon\xc4\x8dal v Ljubljani.\n_START_SECTION_\nMisijonarsko delo\n_START_PARAGRAPH_\nIvan je iz Ljubljane odhajal na dolga potovanja po vseh republikah biv\xc5\xa1e Jugoslavije in drugih dr\xc5\xbeavah Balkana, kjer je neumorno raz\xc5\xa1irjal in usklajeval aktivnosti gibanja, tudi v te\xc5\xbekih obdobjih, ko ga je opazovala in zasli\xc5\xa1evala tajna policija. Skozi vsa ta leta je skupaj z Raffaelom Bronzinom s \xc4\x8dlani gibanja delil svoja duhovna izkustva. V obdobju od leta 1966 pa vse do leta 2008 je bil znotraj gibanja osebno soodgovoren za obmo\xc4\x8dje jugovzhodne Evrope, ki je obsegalo republike biv\xc5\xa1e Jugoslavije, pa tudi Romunijo, Bolgarijo, Moldavijo ter nekaj \xc4\x8dasa tudi Mad\xc5\xbearsko in Albanijo. Ko se je leta 1994 center fokolarjev za jugozahodno Evropo preselil v Kri\xc5\xbeevce, je Ivan od tedaj \xc5\xbeivel na Hrva\xc5\xa1kem, vse do svoje smrti. V Kri\xc5\xbeevcih je tudi njegov grob.\n_START_SECTION_\nArhitektura\n_START_PARAGRAPH_\nMed njegova ve\xc4\x8dja dela na podro\xc4\x8dju arhitekture sodijo idejni na\xc4\x8drti za cerkve: v predmestju Slavonskega Broda, sv. Dru\xc5\xbeine v Mostah, sv. Brigite v Ankaranu, Marije ro\xc5\xbenovenske v Portoro\xc5\xbeu, sv. Marka v Semedeli, v Letnici na Kosovu in v Resici v Romuniji. V Gorici in njeni okolici je projektiral ve\xc4\x8d vil in trgovin.'